Argument oor hond lei glo tot moord op manRiaan Marais (32). (Foto: Facebook / Riaan Marais) ’n 32-jarige man van Gqeberha in die Oos-Kaap is Maandagoggend dood nadat hy Vrydagaand tydens ’n argument oor sy hond in die kop gesteek is. Die voorval het by ŉ huis in Melkhoutstraat in Groenbossies plaasgevind. ’n 30-jarige verdagte is oor die naweek in hegtenis geneem en word nou van moord aangekla. Kol. Priscilla Naidu, polisiewoordvoerder, sê die verdagte het die slagoffer, Riaan Marais, Vrydagaand glo namens sy vriendin oor Marais se hond tereggewys. Dit is nie duidelik waaroor die geskil gegaan het nie, maar die argument het glo vinnig vurig geraak. “Die verdagte het ’n mes gevat en Marais een keer in sy kop gesteek. Toe Marais ineensak, het die verdagte die toneel verlaat. Die presiese aard van die argument moet nog vasgestel word. Die tipe hond kan ook nie bevestig word nie,” het Naidu gesê. “Die polisie is Saterdagoggend vanuit die hospitaal van die voorval in kennis gestel. ’n Saak van poging tot moord is oopgemaak aangesien die slagoffer in ’n kritieke toestand was en nie aan polisie die verloop van gebeure kon weergee nie. “Op dieselfde dag het die verdagte na die Kabega Park-polisiestasie gegaan om ’n saak van aanranding teen Marais aan te meld.” Die verdagte is egter op aanklagte van poging tot moord in hegtenis geneem, wat nou na moord verander is nadat Marais Maandagoggend aan sy beserings beswyk het. Die verdagte, wie se naam nie bekend is nie, sou na verwagting Maandag in die Gqeberha-landdroshof verskyn.